
______________________________________________________________________________

На основу члана 138. став 1. Устава Републике Србије
 и члана 37. став 3. Закона о Заштитнику грађана
 у поступку контроле законитости и правилности рада Републичког фонда за пензијско и инвалидско осигурање, покренутом по притужби А.А, након окончаног испитног поступка Заштитник грађана је сачинио следећи
ИЗВЕШТАЈ  СА  ПРЕПОРУКАМА
Заштитнику грађана се обратио А.А. , притужбом на рад Републичког фонда за пензијско и инвалидско осигурање.

Притужилац је истакао да Републички фонд за пензијско и инвалидско осигурање није поступио по Пресуди Управног суда … од 4. 02. 2022. године којом је поништено Решење Дирекције РФПИО  од 1. 4. 2019. године и у поновном поступку донео ново решење у складу са правним схватањима и обавезујућим примедбама Управног суда. Како је притужилац навео, поступајући по захтеву за утврђивање стажа оствареног у иностранству Фонд му је доставио допис којим га је обавестио да нема радни стаж остварен у Аустрији. Сматрајући да је Фонд дужан да о захтеву одлучи управним актом притужилац је поднео жалбу Дирекцији Фонда због неодлучивања о захтеву, која је одбијена решењем Дирекције од 1. 4. 2019. године. Управни суд је уважио тужбу притужиоца и предмет вратио на поновни поступак и одлучивање, али до дана обраћања Заштитнику грађана Фонд није донео ново решење у складу са правним схватањима и обавезујућим примедбама Управног суда.
Оцењујући наводе притужбе и приложену документацију, Заштитник грађана је Закључком дел. бр. 6842 покренуо испитни поступак оцене законитости и правилности рада Републичког фонда за пензијско и инвалидско осигурање ( у даљем тексту Фонд) и затражио изјашњење о свим релевантним чињеницама које се односе на наводе притужбе. 
Изјашњавајући се о наводима притужбе Фонд је истакао да је, поступајући у извршењу Пресуде Управног суда од 4. 02. 2022. године, Дирекција Фонда донела решење од 10. 4. 2023. године, којим је жалба одбијена из разлога детаљно наведених у образложењу решења. Како се наводи, Одељење за пензијско и инвалидско осигурање по међународним уговорима је по захтеву притужиоца за утврђивање стажа оствареног у иностранству од 4. 1. 2017. године, примењујући Споразум између Републике Србије и Републике Аустрије о социјалној сигурности, покренуло поступак код аустријског носиоца осигурања за утврђивање стажа оствареног по аустријским прописима. Достављањем обрасца А/СРБ 15 државе уговорнице једна другу обавештавају односно једна другој потврђују периоде обавезног осигурања подносилаца. Како се даље наводи у конкретном случају, аустријски носилац осигурања је притужиоцу и српском носиоцу осигурања - Одељењу за пензијско и инвалидско осигурање по међународним уговорима, доставио образац А/СРБ 15 којим је потврдио да према аустријским прописима притужилац нема навршеног стажа у Аустрији, чиме је окончан поступак по захтеву притужиоца. Сходно наведеном поступак је спроведен у складу са одредбама чл. 84. Закона о пензијском и инвалидском осигурању, а у поступку предвиђеном законом који уређује општи управни поступак, и применом међународног споразума између Републике Србије о Републике Аустрије о социјалној сигурности.

          ***
Законом о управним споровима
  у члану 69. прописано је следеће: „Када суд поништи акт против кога је био покренут управни спор, предмет се враћа у стање поновног решавања по жалби, односно стање поновног решавања по захтеву странке у првостепеном поступку, ако је жалба била законом искључена (стање пре него што је поништени акт донет). Ако према природи ствари у којој је настао управни спор треба уместо поништеног управног акта донети други, надлежни орган је дужан да тај акт донесе без одлагања, а најкасније у року од 30 дана од дана достављања пресуде, при чему је надлежни орган везан правним схватањем суда, као и примедбама суда у погледу поступка.“
Закон о пензијском и инвалидском осигурању
 у члану 84. став 2. прописује да се права из пензијског и инвалидског осигурања која се остварују у фонду обезбеђују у поступку предвиђеном законом којим је уређен општи управни поступак, ако овим законом није друкчије уређено.

Закон о општем управном поступку, на који се Управни суд позива, прописује да орган на основу одлучних чињеница утврђених у поступку, доноси решење о управној ствари која је предмет поступка; да образложење решења садржи: кратко излагање захтева странака, утврђено чињенично стање, по потреби и разлоге који су били одлучни при оцени доказа, разлоге због којих није уважен који од захтева странака, правне прописе и разлоге који с обзиром на утврђено чињенично стање упућују на решење какво је дато у диспозитиву. Ако жалба не одлаже извршење решења, образложење садржи и позивање на пропис који то предвиђа. У образложењу решења морају се образложити и закључци против којих није допуштена посебна жалба.


            ***
Увидом у достављену документацију и позитивно-правне прописе Заштитник грађана је утврдио следеће:
· Притужилац је Фонду 4. 1. 2017. године поднео захтев за утврђивање стажа оствареног у иностранству.

· Поступајући по захтеву притужиоца за утврђивање стажа оствареног у иностранству од 4.1.2017. године, Одељење за пензијско и инвалидско осигурање по међународним уговорима је, примењујући Споразум између Републике Србије и Републике Аустрије о социјалној сигурности, покренуло поступак код аустријског носиоца осигурања за утврђивање стажа оствареног по аустријским прописима, након чега је дописом обавестило притужиоца да нема радни стаж остварен у Аустрији. 

· Дирекција Републичког фонда за пензијско и инвалидско осигурање је решењем од 1. 4. 2019. године одбила жалбу притужиоца изјављену због недоношења одлуке по захтеву од 4. 01. 2017. године. У образложењу решења се наводи да је Одељење за пензијско и инвалидско осигурање по међународним уговорима по захтеву притужиоца за утврђивање стажа оствареног у иностранству од 4.1.2017. године, примењујући Споразум између Републике Србије и Републике Аустрије о социјалној сигурности, покренуло поступак код аустријског носиоца осигурања за утврђивање стажа оствареног по аустријским прописима. Достављањем обрасца А/СРБ 15 државе уговорнице једна другу обавештавају односно једна другој потврђују периоде обавезног осигурања подносилаца. По налажењу другостепеног органа у конкретном случају не постоји ћутање органе, јер се не могу применити одредбе Закона о општем управном поступку. У конкретном случају, аустријски носилац осигурања је притужиоцу и српском носиоцу осигурања - Одељењу за пензијско и инвалидско осигурање по међународним уговорима, доставио образац А/СРБ 15 којим је потврдио да према аустријским прописима притужилац нема навршеног стажа у Аустрији, чиме је окончан поступак по захтеву притужиоца. 
· Пресудом Управног суда од 4. 02. 2022 године поништено је Решење Дирекције РФПИО  од 1. 4. 2019. године. По оцени суда, РФПИО је доношењем оспореног решења учинио повреду члана 199. став 2. Закона о општем управном поступку јер поступајући по захтеву тужиоца од 04.01.2017. године није донео одлуку применом одредаба Закона о општем управном поступку, на шта га упућује одредба члана 84. став 2. Закона о пензијском и инвалидском осигурању, већ је дописом експедованим 15.04.2018.године, обавестио тужиоца да је аустријски орган, поводом тужиочевог захтева одговорио да тужилац нема стажа у Аустрији, чиме није одлучено о захтеву тужиоца. Како се даље наводи у образложењу Пресуде РФПИО је дужан да у поновном поступку отклони учињену повреду правила поступка и донесе ново на закону засновано решење, при чему је везан правним схватањем и примедбама суда у погледу поступка на основу члана 69. став.2. Закона о управним споровима. Стога се, по налажењу суда, не може прихватити закључак туженог органа да не постоји ћутање управе и да се не могу применити одредбе Закона о општем управном поступку које се односе на ћутање управе, јер на примену одредаба Закона о општем управном поступку управо упућује одредба наведеног члана 84.став 2. Закона о пензијском и инвалидском осигурању.
· У поступку извршења пресуде Управног суда у Београду, Дирекција фонда је донела решење број  од 10. 4. 2023. године којим је установила да је жалба неоснована из следећих разлога: Одредбом члана 6. Споразума о социјалној сигурности закљученог између Србије и Аустрије («Службени гласник РС- Међународни уговори број 2/2012) прописано је да се обавеза осигурања одређује према прописима државе уговорнице на чијој територији лице обавља посао; Одредбама члана 26 прописане су административне мере за спровођење овог споразума Споразума за које су задужени органи за везу у државама уговорницама; Применом Споразума обезбеђено је држављанима држава уговорница остваривање права стечених на територији друге државе уговорнице, у поступку и на начин прописан Споразумом и Административним споразумом о спровођењу Споразума између Србије и Аустрије о социјалној сигурности; Одредбом члана 12 наведеног Споразума прописана је обавеза надлежних носилаца осигурања у државама уговорницама да се без одлагања обавештавају о сваком запеву на који се примењују одредбе Споразума, при чему су обавезни да међусобно саопштавају и друге чињенице које су битне за утврђивање давања; Одредбама чл. 84. Закона о ПИО прописано је да се права из пензијског и инвалидског осигурања остварују од дана поднетог захтева, а најраније шест месеци пре тог дана, а у поступку предвиђеном законом којим је уређен општи управни поступак, ако овим законом није другачије уређено; 
· У образложењу другостепеног органа се такође наводи да је, поступајући по захтеву за утврђивање стажа оствареног у иностранству поднетом 4.1.2017. године, првостепени орган, сагласно Споразуму о социјалној сигурности покренуо код аустријског носиоца осигурања поступак за утврђивање стажа оствареног по аустријским прописима који се окончава достављањем обрасца А/СРБ 15 којим државе уговорнице једна другу обавештавају односно једна другој потврђују периоде обавезног осигурања подносилаца. У овој правној ствари аустријски носилац осигурања Одељењу за пензијско и инвалидско осигурање по међународним уговорима ) 16.03.2018. године доставио је образац А/СРБ 15 — којим је потврдио да према аустријским прописима жалилац нема навршеног стажа у Аустрији. Извод података о осигурању није решење и не представља управни акт по аустријским прописима на који би могла бити изјављена жалба из ког разлога је, како Фонд истиче донета одлука да је жалба неоснована, јер ћутање управе на страни српског носиоца осигурања не постоји.

                                                                          ***

Имајући у виду да се по оцени суда, разлози другостепеног органа дати у образложењу оспореног решења не могу прихватити као правилни и на закону засновани,  те да став суда да је доношењем оспореног решења тужени орган учинио повреду члана 199. став 2. Закона о општем управном поступку из разлога што првостепени орган поступајући по захтеву тужиоца од 04. 01. 2017. године није донео одлуку применом одредаба Закона о општем управном поступку, на шта га упућује одредба члана 84. став 2. Закона о пензијском и инвалидском осигурању, већ је дописом , експедованим 15.04.2018. године, обавестио тужиоца да је аустријски орган, поводом тужиочевог захтева одговорио да тужилац нема стажа о Аустрији, чиме није одлучено о захтеву тужиоца, не може се прихватити став Фонда изражен у изјашњењу упућеном Заштитнику грађана да је поступак у конкретном случају спроведен сходно одредбама чл.84. Закона о пензијском и инвалидском осигурању и у складу са законом којим је уређен општи управни поступак, придржавајући се обавезујућих примедаба Управног суда.
Став Управног суда изнет у Пресуди од 4. 02. 2022 године је да је Републички Фонд за пензијско и инвалидско осигурање био обавезан да одлучујући о захтеву притужиоца донесе на закону засновану образложену одлуку, сходно Закону о општем управном поступку.
На основу свих напред наведених чињеница и околности, Заштитник грађана утврђује да Дирекција Фонда приликом доношења решење…….. 4. 2023. године, није поступила по обавезујућим примедбама и правним схватањима Управног суда из Пресуде од 4. 02. 2022 године, на који начин је поступила незаконито и неправилно и повредила право притужиоца да о његовом захтеву буде одлучено у складу са Законом о општем управном поступку.

Имајући у виду да је утврдио пропуст у раду Републичког фонда за пензијско и инвалидско осигурање, сагласно члану 37. став 3. Закона о Заштитнику грађана, ради отклањања уочених недостатака, као и у циљу унапређења рада органа и спречавања сличних пропуста у будућности  Заштитник грађана упућује следећу препоруку:
Потребно је да Републички фонд за пензијско и инвалидско осигурање применом одговарајућег правног средства стави ван снаге своје решење  од 10. 4. 2023. године, и да донесе ново, на закону засновано решење придржавајући се  у свему правних схватања и обавезујућих примедаба Управног суда . 

Потребно је да надлежни првостепени орган Фонда у поновном поступку донесе нову, на закону засновану одлуку у складу са Законом о општем управном поступку.  

Републички фонд за пензијско и инвалидско осигурање обавестиће Заштитника грађана, у року од 30 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено.
Уколико Републички фонд за пензијско и инвалидско осигурање у задатом року не достави Заштитнику грађана обавештење о предузетим мерама везано за упућену препоруку, Заштитник грађана ће о томе обавестити непосредно надређени орган, Народну скупштину, Владу и јавност.
Против заузетог става о основаности притужбе није допуштено правно средство јер Заштитник грађана не одлучује о правима и обавезама физичких и правних лица.
	ЗАМЕНИЦА ЗАШТИТНИКА ГРАЂАНА

	

	др Наташа Тањевић


Доставити:

- РФПИО
- притужиоцу
� „Сл. гласник РС“, бр. 98/06


� „Сл. гласник РС“, бр. 105/2021


� „Сл. гласник РС“, бр. 111/2009


� "Службени гласник РС", br. 34/03, 84/04 - др. закон, 85/05, 101/05 - др. закон, 63/06 5/09, 107/09, 101/10, 93/12, 62/13, 108/13, 75/14, 142/14, 73/18, 86/19, 62/21, 125/22 i 138/22)

